钦定古今图书集成/明伦汇编/官常典/第081卷 > 济阴静王诞
## 钦定古今图书集成/明伦汇编/官常典/第081卷 > 济阴静王诞

按《魏书济阴王传》：郁弟偃，偃子诞，字昙首。初，诞伯父
郁以贪污赐死，爵除。景明三年，诞诉云：“伯郁前朝之
封正，以年长袭封，以罪除爵，爵由谬袭，袭应归正。”诏
以偃正元妃息，昙首济阴王嫡孙，可听绍封，以纂先
绪。诞既袭爵，除齐州刺史。在州贪暴，大为人患，牛马
骡驴，无不逼夺，家之奴隶，悉取迫良人为妇。有沙门
为诞采药，还而见之。诞曰：“师从外来，有何消息？”对曰：
“唯闻王贪，愿王早代。”诞曰：“齐州七万户，吾至来，一家
未得三十钱，何得言贪？”后为御史中尉元纂所纠，会
赦，免。薨，谥曰静王。子抚，字伯懿，袭。庄帝初，为从兄晖
业诉，夺王爵。